Rīgā, 2024.gada 10.maijā

Kuldīgas Mākslas un humanitāro zinību vidusskolas skolēnu vecākiem

Cienījamie vecāki!

Paldies par sniegto atbalstu izglītības iestādes akreditācijā un izglītības iestādes vadītājas profesionālās darbības novērtēšanas procesā! Šobrīd, kad akreditācija ir noslēgusies, vēlamies jūs informēt par tās rezultātiem.

Apkopojot iegūto informāciju, akreditācijas ekspertu komisija, vērtējot kvalitātes jomas “Atbilstība mērķiem”, “Kvalitatīvas mācības”, “Iekļaujoša vide” un “Laba pārvaldība” secināja, ka nepieciešams pilnveidot darbu visā jomā “Laba pārvaldība”, kuras kvalitātes vērtējums atbilst līmenim “Jāpilnveido” un atsevišķos kritērijos, kā “Vienlīdzība un iekļaušana”, “Pedagogu profesionālā kapacitāte” un “Drošība un psiholoģiskā labklājība”.

***Izglītības iestādes darbības kvalitātes un izglītības iestādes vadītājas profesionālās darbības novērtējuma kopsavilkums***

|  |  |
| --- | --- |
| **Joma** | **Kvalitātes vērtējuma līmenis** |
| Atbilstība mērķiem | Labi |
| Kvalitatīvas mācības | Labi |
| Iekļaujoša vide | Labi |
| Laba pārvaldība | Jāpilnveido |

Kā svarīgākos uzdevumus darba pilnveidei akreditācijas ekspertu komisija ir noteikusi:

- Lai uzlabotu jomu *Kvalitatīvas mācības* ir nepieciešams:

1. izveidot vienotu rīcības plānu- darbības secību, klasvadības problēmu risināšanai, kuru konsekventi ievērotu visi pedagogi;

2. uzlabot mērķtiecīgu pedagogu sadarbību profesionālās kompetences pilnveidei, veidojot iestādi “Skola kā mācīšanās organizācija”;

3. izveidot sistēmu pedagogu profesionālās darbības novērtēšanai, nodrošinot pedagogiem iespēju saņemt atgriezenisko saiti par sava darba kvalitāti, kā arī ir nepieciešams veicināt, iesaistīt, motivēt pedagogus profesionālās darbības kvalitātes novērtēšanas procesā.

- Lai veiksmīgāk tiktu nodrošināta un īstenota iekļaujošā izglītība, ir nepieciešams organizēt profesionālās kompetences pilnveides kursus visiem izglītības iestādes pedagogiem, t.sk. par darbu ar izglītojamiem ar dažādiem mācību un uzvedības traucējumiem.

- Izstrādāt un ieviest kārtību/ rīcības plānu gadījumiem, kad kāds tiek fiziski un/vai emocionāli apcelts vai aizskarts. Izstrādes procesā iesaistīt personālu, pašvaldību un vecākus.

- Ir nepieciešams pārskatīt starpbrīžu ilgumu, tādējādi uzlabojot darba organizāciju izglītības iestādē.

- Izveidot un ieviest sistēmu datos balstītai lēmumu pieņemšanai un proaktīvai rīcībai izglītojamo emocionālās un fiziskās drošības apdraudējumu mazināšanai – regulāri veicot uzkrāto datu par izglītības iestādē notikušajiem iekšējās kārtības noteikumu pārkāpumiem analīzi, plānojot preventīvos pasākumus identificēto risku mazināšanai noteiktām mērķauditorijām, vērtējot rezultātu efektivitāti.

- Izglītības iestādes ietvaros regulāri atgādināt, sekot un ievērot prasības mācību telpu vēdināšanai, bet to izpildi – kontrolēt, tādējādi nodrošinot atbilstošu gaisa kvalitāti mācību telpās.

- Regulāri iegūt datus par izglītojamo fizisko un emocionālo drošību, iesaistot vismaz 60% dalību no katras mērķgrupas (izglītojamie, pedagogi, vecāki), un tos izmantot profilaktisku pasākumu efektīvākai īstenošanai.

Veikt vismaz vienu reizi gadā.

-Ņemot vērā izglītības programmas Vizuāli plastiskā māksla īstenošanu, ir nepieciešams uzlabot darba organizāciju un pielāgot telpas, lai pedagogam un izglītojamiem viss darbam nepieciešamais būtu pieejams nodarbības laikā.

-Izglītības iestādes vadītājai ir nepieciešams visām ieinteresētajām pusēm aktualizēt iestādes mērķus, attīstības prioritātes un sasniedzamos rezultātus, tādējādi veidojot visu mērķgrupu vienotu izpratni par izglītības iestādes turpmāko attīstību.

- Lai nodrošinātu efektīvu mācību procesu un īstenotu profesionālu pārvaldību, izglītības iestādes vadītājai ir nepieciešams papildināt zināšanas par līderības stratēģijām un taktikām, kā arī pilnveidot komunikācijas prasmes.

- Lai sekmīgi veidotu mācīšanās organizācijā kultūru izglītības iestādē, ir nepieciešams nodrošināt vadītāja un personāla regulāru atgriezeniskās saites sniegšanu un saņemšanu par profesionālās darbības jautājumiem.

- Izglītības iestādes vadītājai mērķtiecīgāk organizēt un stiprināt vietnieku komandas darbu, pārskatot deleģētās atbildības un pienākumus, tādējādi uzlabojot darba organizāciju izglītības iestādē.

- Izglītības iestādes vadītājai ir nepieciešams pilnveidot zināšanas un prasmes vadības, pārvaldības, izglītības kvalitātes jautājumos, tādējādi veicinot un attīstot izpratni par mūsdienīgu izglītības iestādi, kā arī plašāk pielietot pieejas un metodes, kas nodrošinātu vadītāja profesionālo izaugsmi, līdz ar to veicinot efektīvāku iestādes pārvaldību visos līmeņos.

- Iestādes vadītājai ir nepieciešams pilnveidot metodisko darbu izglītības iestādē, ņemot vērā pedagogu pieredzi un labo praksi, to popularizējot savā iestādē/novadā/valstī, kā arī dažādot pedagogu sadarbības formas, veicināt un savstarpējo sadarbību, veidot izglītības iestādi kā mācīšanās organizāciju.

- Nodrošināt regulāru vecāku iesaisti izglītības iestādes darbībā, izveidot sadarbības sistēmu, kas ļauj iesaistīties visiem vecākiem, informēt vecākus par iestādes padomes lēmumiem un papildu finansējuma izlietošanu profesionālās ievirzes izglītības programmā.

Akreditācijas ekspertu komisija, veicot savu darbu, izmantoja šādas metodes:

1. Intervijas un sarunas ar izglītības iestādes vadītāju, vadītāja vietniekiem, pedagogiem, izglītības iestādes dibinātāja pārstāvjiem, izglītojamajiem, izglītojamo vecākiem, atbalsta personālu.

2. 9 mācību stundu vērošana.

3. Izglītības iestādes apskate.

4.. Dokumentu un informācijas analīze (izglītības iestādes pašnovērtējuma ziņojums, izglītības iestādes attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma E–klase, audzināšanas darba prioritātes trīs gadiem un to izvērtējums, VIIS pieejamie dati, iekšējās kārtības noteikumi, aptauju rezultāti).

5. Situāciju analīze par pedagoģijas un izglītības iestādes aktuālās darbības jautājumiem.

6. Izglītības iestādes tīmekļvietnes un komunikācijas sociālajos medijos izpēte.

Cienījamie vecāki! Novēlu jums sekmīgu turpmāko sadarbību ar skolas direktori un pedagogiem!

Akreditācijas ekspertu komisijas vadītāja Inita Ozoliņa